CELEX: 62012CN0453
Language: el
Date: 2012-10-09 00:00:00
Title: Υπόθεση C-453/12: Προσφυγή της 9ης Οκτωβρίου 2012 — Ευρωπαϊκή Επιτροπή κατά Συμβουλίου της Ευρωπαϊκής Ένωσης

8.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 379/17
            
         Προσφυγή της 9ης Οκτωβρίου 2012 — Ευρωπαϊκή Επιτροπή κατά Συμβουλίου της Ευρωπαϊκής Ένωσης
   (Υπόθεση C-453/12)
   2012/C 379/29
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: J. Currall, D. Martin, J.-P. Keppenne)
   
      Καθού: Συμβούλιο της Ευρωπαϊκής Ένωσης
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Συμβούλιο, μη εγκρίνοντας την πρόταση της Επιτροπής περί κανονισμού του Συμβουλίου για την προσαρμογή, από 1ης Ιουλίου 2011, του ποσοστού εισφοράς στο σύστημα συνταξιοδοτήσεως των υπαλλήλων και του λοιπού προσωπικού της Ευρωπαϊκής Ένωσης, παρέβη τις υποχρεώσεις που υπέχει από τον Κανονισμό Υπηρεσιακής Καταστάσεως των Υπαλλήλων και το σύστημα πλασματικής κεφαλαιοποιήσεως που αυτός προβλέπει·
            
         
               —
            
            
               να καταδικάσει το Συμβούλιο της Ευρωπαϊκής Ένωσης στα δικαστικά έξοδα.
            
         
      Ισχυρισμοί και κύρια επιχειρήματα
   
   Με την υπό κρίση προσφυγή, η προσφεύγουσα διατείνεται ότι το Συμβούλιο παρέβη τα άρθρα 83 και 83α του Κανονισμού Υπηρεσιακής Καταστάσεως (στο εξής: ΚΥΚ) και τις διατάξεις που περιλαμβάνονται στο παράρτημα XII του ΚΥΚ, αρνούμενο να εγκρίνει την εκ μέρους της Επιτροπής πρόταση κανονισμού, περί προσαρμογής, από 1ης Ιουλίου 2011, του ποσοστού εισφοράς στο σύστημα συνταξιοδοτήσεως των υπαλλήλων και του λοιπού προσωπικού της Ευρωπαϊκής Ένωσης, μολονότι από τις αναγκαστικές διατάξεις των άρθρων αυτών συνάγεται ότι η ετήσια προσαρμογή του ποσοστού αυτού αποτελεί αυτόματη διαδικασία η οποία δεν καταλείπει κανένα περιθώριο εκτιμήσεως στο Συμβούλιο.
   Κατά την προσφεύγουσα, η άρνηση του Συμβουλίου να εγκρίνει την πρόταση κανονισμού που υπέβαλε η Επιτροπή και, ως εκ τούτου, να μειώσει το ποσοστό εισφοράς των υπαλλήλων αντιβαίνει όχι μόνο στο άρθρο 83, παράγραφος 2, του ΚΥΚ, καθόσον επιβάλλει στους υπαλλήλους υπερβολικά υψηλή εισφορά, αλλά και στο άρθρο 83α, παράγραφος 1, διότι θέτει σε κίνδυνο την ισορροπία του συστήματος πλασματικής κεφαλαιοποιήσεως για τη συνταξιοδότηση των υπαλλήλων και του λοιπού προσωπικού.
   Κατά την Επιτροπή, τέλος, ο νομοθέτης της Ένωσης, καθορίζοντας επακριβώς, στο παράρτημα XII του ΚΥΚ, τον τρόπο υπολογισμού του ποσοστού εισφοράς των υπαλλήλων και του λοιπού προσωπικού, δεν παρέχει κανένα περιθώριο εκτιμήσεως στο Συμβούλιο, το υποχρεώνει δε να εγκρίνει τις προτάσεις της Επιτροπής εντός ευλόγου προθεσμίας.